L-UE għandha tiggarantixxi livell għoli ta' protezzjoni għall-informaturi f'firxa wiesgħa ta' setturi inkluż l-akkwist pubbliku, is-servizzi finanzjarji, il-ħasil tal-flus, is-sikurezza tal-prodotti u tat-trasport, is-sikurezza nukleari, is-saħħa pubblika, il-protezzjoni tal-konsumatur u tad-data. Illum il-Kunsill adotta formalment regoli ġodda dwar il-protezzjoni tal-informaturi. Ir-regoli l-ġodda ser jeħtieġu l-ħolqien ta' kanali sikuri għar-rappurtar kemm fi ħdan organizzazzjoni, privata jew pubblika, kif ukoll lill-awtoritajiet pubbliċi. Dawn ir-regoli ser jipprovdu wkoll livell għoli ta' protezzjoni lill-informaturi mir-ritaljazzjoni, u jirrikjedu li l-awtoritajiet nazzjonali jgħarrfu b'mod adegwat liċ-ċittadini u jħarrġu lill-uffiċjali pubbliċi dwar kif għandhom jittrattaw l-iżvelar ta' informazzjoni protetta. Issa l-leġislazzjoni ser tiġi ffirmata formalment u ppubblikata fil-Ġurnal Uffiċjali. L-istati membri ser ikollhom sentejn biex jittrasponu r-regoli l-ġodda fil-liġi nazzjonali tagħhom. L-UE hija impenjata li jkollha sistema demokratika li tiffunzjona tajjeb ibbażata fuq l-istat tad-dritt. Dan jinkludi l-provvediment ta' livell għoli ta' protezzjoni madwar l-Unjoni għal dawk l-informaturi li jkollhom il-kuraġġ li jitkellmu. Ħadd ma għandu jissogra r-reputazzjoni jew l-impjieg tiegħu talli jesponi mġiba illegali. Anna-Maja Henriksson, Ministru għall-Ġustizzja tal-Finlandja L-elementi ewlenin tal-kompromess jinkludu: Il-ħolqien ta' kanali ta' rapportar fi ħdan il-kumpanniji/l-amministrazzjonijiet : hemm obbligu li jinħolqu kanali ta' rapportar effettivi u effiċjenti f'kumpanniji ta' aktar minn 50 impjegat jew muniċipalitajiet ta' aktar minn 10 000 abitant. Dan ser jikkontribwixxi għall-iżvilupp ta' kultura korporattiva b'saħħitha; Ġerarkija tal-kanali ta' rapportar : l-informaturi huma mħeġġa li jużaw kanali interni fi ħdan l-organizzazzjoni tagħhom, qabel ma jirrikorru għal kanali esterni li l-awtoritajiet pubbliċi huma obbligati li jistabbilixxu. Fi kwalunkwe każ, l-informaturi mhux ser jitilfu l-protezzjoni tagħhom jekk jiddeċiedu li qabelxejn jużaw kanali esterni; Għadd kbir ta' profili protetti bir-regoli l-ġodda : Il-persuni protetti jinkludu dawk b'firxa ta' profili li jistgħu jiksbu informazzjoni dwar ksur f'kuntest relatat max-xogħol, eż. impjegati, inkluż impjegati taċ-ċivil fil-livell nazzjonali/lokali, voluntiera u apprendisti, membri mhux eżekuttivi, azzjonisti, eċċ. Kamp ta' applikazzjoni wiesa' : ir-regoli l-ġodda ser ikopru oqsma bħall-akkwist pubbliku, is-servizzi finanzjarji, il-prevenzjoni tal-ħasil tal-flus, is-saħħa pubblika, eċċ. Għaċ-ċertezza legali, lista tal-istrumenti leġislattivi kollha tal-UE koperti hija inkluża f'anness għad-direttiva. L-istati membri jistgħu jmorru lil hinn minn din il-lista meta jimplimentaw ir-regoli l-ġodda. Appoġġ u miżuri ta' protezzjoni għall-informaturi : ir-regoli jintroduċu salvagwardji biex jipproteġu lill-informaturi mir-ritaljazzjoni, bħal li jiġu sospiżi, jingħataw dimozzjoni u intimidati. Dawk li jassistu lill-informaturi, bħall-kollegi u l-qraba huma protetti wkoll. Id-direttiva tinkludi wkoll lista tal-miżuri ta' appoġġ li ser jidħlu fis-seħħ għall-informaturi. Obbligazzjonijiet ta' feedback għall-awtoritajiet u l-kumpanniji : ir-regoli joħolqu obbligu li jirrispondu għar-rapporti tal-informaturi u jagħtu segwitu għalihom fi żmien 3 xhur (bil-possibbiltà li din tiġi estiża sa 6 xhur għal kanali esterni f'każijiet debitament iġġustifikati); L-informaturi huma persuni li jitkellmu meta jiltaqgħu, fil-kuntest tax-xogħol tagħhom, għemil ħażin li jista' jagħmel ħsara lill-interess pubbliku, pereżempju billi ssir ħsara lill-ambjent, lis-saħħa pubblika u s-sikurezza tal-konsumatur u l-finanzi pubbliċi. Il-protezzjoni tal-informaturi hija attwalment koperta b'mod frammentat. Bħalissa, 10 pajjiżi tal-UE biss għandhom liġi komprensiva li tipproteġi lill-informaturi. Fil-livell tal-UE, hemm leġislazzjoni f'għadd limitat ta' setturi biss (l-aktar fl-oqsma tas-servizzi finanzjarji) li tinkludi miżuri għall-protezzjoni tal-informaturi. Studju tal-2017 imwettaq għall-Kummissjoni stima li n-nuqqas ta' benefiċċji potenzjali minħabba nuqqas ta' protezzjoni tal-informaturi, fl-akkwist pubbliku biss, huwa madwar €5.8 sa €9.6 biljun kull sena għall-UE inġenerali. Direttiva dwar il-protezzjoni ta' persuni li jirrapportaw ksur tad-dritt tal-Unjoni - test leġislattiv Direttiva dwar il-protezzjoni ta' persuni li jirrapportaw ksur tad-dritt tal-Unjoni - dikjarazzjonijiet Ara l-paġna tal-laqgħa